### NN 129/2019 (31.12.2019.), Pravilnik o izmjenama i dopunama Pravilnika o uvjetima dodjele i uporabe radiofrekvencijskog spektra

HRVATSKA REGULATORNA AGENCIJA ZA MREŽNE DJELATNOSTI

2628

Na temelju članka 12. stavka 1. točke 1. i članka 82. stavka 2. Zakona o elektroničkim komunikacijama (»Narodne novine«, br. 73/08, 90/11, 133/12, 80/13, 71/14 i 72/17), Vijeće Hrvatske regulatorne agencije za mrežne djelatnosti donosi

PRAVILNIK

O IZMJENAMA I DOPUNAMA PRAVILNIKA O UVJETIMA DODJELE I UPORABE RADIOFREKVENCIJSKOG SPEKTRA

Članak 1.

U Pravilniku o uvjetima dodjele i uporabe radiofrekvencijskog spektra (»Narodne novine«, br. 45/12, 50/12 – ispravak, 97/14 i 116/17) u članku 9.a. dodaje se novi stavak 9. koji glasi:

»(9) Obrasci odobrenja propisani su u Dodatku 3. Pravilnika.«

Članak 2.

U članku 12. dodaju se novi stavci 5. i 6. koji glase:

»(5) Zahtjev za izdavanje dozvole za uporabu radiofrekvencijskog spektra na plovilu, ukoliko je riječ o prvom upisu broda u upisnik brodova, može se podnijeti i putem lučke kapetanije, koja obavlja poslove jedinstvenog upravnog mjesta za potrebe vođenja upravnog postupka upisa broda u upisnik brodova i sve vezane upravne postupke koje vode druga nadležna tijela, sukladno Pomorskom zakoniku.

(6) U slučaju podnošenja zahtjeva za izdavanje dozvole za uporabu radiofrekvencijskog spektra na plovilu putem jedinstvenog upravnog mjesta iz stavka 5. ovog članka, HAKOM-u moraju biti dostavljeni svi podaci koji su propisani ovim Pravilnikom.«

Članak 3.

U članku 14. stavak 2. mijenja se i glasi:

»(2) Ako podnositelj zahtjeva ne raspolaže dokumentacijom iz stavka 1. ovog članka, uz zahtjev za izdavanje dozvole za uporabu radiofrekvencijskog spektra na plovilu obvezno prilaže potvrdu o rezervaciji registracijske oznake ili rješenje o nazivu plovila te podatak o Nacionalnom identifikacijskom broju koji se dodjeljuje brodu, odnosno brodu u gradnji u trenutku upisa u upisnik brodova (NIB), koje je izdala mjerodavna lučka kapetanija, odnosno ministarstvo mjerodavno za poslove pomorstva.«

Dodaje se novi stavak 8. koji glasi:

»(8) U slučaju podnošenja zahtjeva za izdavanje dozvole za uporabu radiofrekvencijskog spektra na plovilu, koji se podnosi putem jedinstvenog upravnog mjesta sukladno članku 12. stavku 5. ovog Pravilnika, nije potrebno dostavljanje dokumentacije iz stavka 1., 2. i 6. ovog članka, pri čemu točnost traženih podataka o plovilu i vlasniku plovila, odnosno podatke o nazivu, adresi, OIB-u vlasnika plovila, NIB-u, nazivu i registracijskoj oznaci plovila, provjerava lučka kapetanija nadležna za potrebe vođenja upravnog postupka upisa broda u upisnik brodova te HAKOM-u dostavlja skup navedenih podataka, u obliku koji je utvrđen tehničkim rješenjem između HAKOM-a i sustava jedinstvenog upravnog mjesta.«

Članak 4.

U članku 15. stavku 3. točka 1. mijenja se i glasi:

»1. u dozvoli za uporabu radiofrekvencijskog spektra na plovilu – naziv ili ime i prezime, OIB i adresu nositelja dozvole, naziv plovila ili registracijsku oznaku, pozivnu oznaku ili drugu oznaka prepoznavanja, kategoriju službe i korespondencije, selektivni pozivni broj (SSFC i MMSI/DSC), satelitski identifikacijski broj, te Nacionalni identifikacijski broj koji se dodjeljuje brodu, odnosno brodu u gradnji u trenutku upisa u upisnik brodova (NIB),«

Članak 5.

U Dodatku 1. obrazac opće dozvole mijenja se i glasi:

![](/files/_web/sluzbeni-dio/2019/130540/images/4425.jpg)

Članak 6.

U Dodatku 2. obrazac dozvole za uporabu radiofrekvencijskog spektra na plovilu mijenja se i glasi:

![](/files/_web/sluzbeni-dio/2019/130540/images/4417.jpg)

Članak 7.

Dodaje se novi Dodatak 3. koji glasi:

![](/files/_web/sluzbeni-dio/2019/130540/images/4408.jpg)

![](/files/_web/sluzbeni-dio/2019/130540/images/4400.jpg)

![](/files/_web/sluzbeni-dio/2019/130540/images/4393.jpg)

![](/files/_web/sluzbeni-dio/2019/130540/images/4385.jpg)

Članak 8.

Ovaj Pravilnik o izmjenama i dopunama Pravilnika objavit će se u »Narodnim novinama« te stupa na snagu 1. siječnja 2020.

Klasa: 011-04/19-02/22
 Urbroj: 376-06-1-19-1
 Zagreb, 20. prosinca 2019.

Predsjednik vijeća
 Tonko Obuljen, v. r.